Minois dryas

Minois dryas Nymphalidae familiako tximeleta bat da. Europa erdialdean eta hegoaldean aurkitzen da eta Erdialdeko Asiatik Japoniaraino iristen da haren hedapena. Iberiar penintsulari dagokionez iparraldean soilik ikusten da, Asturiasen eta Euskal Herriaren artean.

 Taxonomia 
Giovanni Antonio Scopoli italiar naturalistak deskribatu zuen 1763. urtean. Kretako Minos erregearen izena eman zion.

 Deskribapena 
Tamaina handiko tximeleta da, 50-60 mm-tako hegal-zabalera hartzen du. Emeak arrak baino dezente handiagoak dira. Marroi ilun kolorekoa dute hegalen gainaldea, arrak ilunagoa, eta aurreko hegaletan bina ozelo handi dituzte, beltzak, barrualdea urdin-zurixka dutenak. Atzeko hegaletan beste ozelo bana dute, txikiagoak hauek. Emearen ozeloak arrarenak baino handiagoak dira

Hegalen azpialdeak argiagoak dira. Aurreko hegaletan bina ozeloak errepikatzen dira, eta emeen atzeko hegaletan banda bihurri zurixka zabal bat ikusten da.

 Bizi zikloa 
Ekaina eta iraila hasieraren artean ikusten dira helduak. Belaunaldi bakarra ateratzen dute urtean. Emeak hegan ari dela arrautzak banan bana erortzen uzten ditu landaretzaren gainera. Handik jaioko diren beldarrak Avena, Bromus, Dactylis, Brachipodium, Lolium... generotako landareez elikatzen dira eta neguan hibernatu egiten dute. Udaberrian pupa eratuko dute eta helduen belaunaldi berria jaioko da.

 Habitata 
Zelai eta belardietan, baina mendi magaletan ere, eta baso ertzetan ikusten dira. Itsas mailatik hasi eta 500 metrotako altuera arte bizi dira.

 Iruditegia 

 Erreferentziak 

 Kanpo estekak 

Kategoria:Nymphalidae
Kategoria:Euskal Herriko lepidopteroak
Kategoria:Europako lepidopteroak
Kategoria:Asiako lepidopteroak